Spar mora platiti 173.000 eura kazne jer mu je brašno bilo prejeftino

Visoki upravni sud RH odbio je žalbu trgovačkog lanca i pravomoćno potvrdio rješenje Agencije za zaštitu tržišnog natjecanja.

Prema tom rješenju, Spar Hrvatska je koristio nepoštenu trgovačku praksu prilikom prodaje proizvoda po cijeni nižoj od bilo koje nabavne cijene te mu izrekao kaznu od 1,3 milijuna kuna (oko 173.000 eura).

Presuda Upravnog suda tako je postala pravomoćna, a Spar će ovih dana morati podmiriti kaznu s kamatama. Postupak je pokrenut nakon prijave dobavljača brašna i sumnje u “nametanje nepoštenih trgovačkih praksi prodajom krajnjem potrošaču po cijeni nižoj od nabavne cijene”.

Kako je utvrdila Agencija, Spar je tri dana, od 9. do 11. studenoga 2018. godine “krajnjim potrošačima prodavao prehrambeni proizvod brašno po cijeni nižoj od nabavne te time počinio iznimno tešku povredu zakona”.

“Brašno je u tom razdoblju prodavao po cijeni nižoj od bilo koje nabavne cijene u nabavnom lancu toga proizvoda s porezom na dodanu vrijednost, i to ukupno 271 komada brašna, za koje je izdano 211 računa”, navodi se u rješenju Agencije.

Uzimajući u obzir težinu, opseg i vrijeme trajanja povrede te posljedice povreda za dobavljače, kao i više olakotnih okolnosti, Sparu je izrečena upravno–kaznena mjera u visini od 1,3 milijuna kuna.

Objava Spar mora platiti 173.000 eura kazne jer mu je brašno bilo prejeftino pojavila se prvi puta na Danica.hr.