Trgovački lanac premašio milijardu eura prometa, a plaće pale

Jedan od najvećih trgovačkih lanaca u Hrvatskoj lani je prvi put ostvario više od milijardu eura prihoda uz rast od deset posto.

Trgovački div Spar pritom je poslovao s tri milijuna eura dobiti, što je 280 posto više nego prethodne godine. Lanac ima oko 5000 zaposlenih. Lani je prosječna neto plaća u Sparu iznosila oko 940 eura, što je 30-ak eura manje nego predlani.

Riječ je o podacima Financijske agencije koja prosječnu neto plaću računa prema satima rada u jednoj godini. Dakle, u prosjek ne ulaze primanja zaposlenih koji su na bolovanju, odnosno na teret HZZO-a.

Spar danas ima 144 trgovine u Hrvatskoj. Ove su godine, naime, otvorili tri nove: u siječnju u Pakracu, ožujku novu u Grubišnom Polju (umjjesto stare koja je uništena u požaru) te travnju u Dugom Selu. Lani su ih otvorili četiri – u Senju, Ninu, Banjavčićevoj u Zagrebu te u prosincu u Osijeku.

Najveću maloprodajnu mrežu u Hrvatskoj ima Studenac s više od 1300 prodajnih mjesta. Na drugom je mjestu Konzum s oko 640 prodajnih mjesta, Trgovina Krk je treća s 400, splitski Tommy četvrti s 230, Spar ima oko 140, Plodine otprilike 135, Lidl 110, a Kaufland 50-ak.

Objava Trgovački lanac premašio milijardu eura prometa, a plaće pale pojavila se prvi puta na Danica.hr.