Plaće u TOP 10 trgovačkih lanaca: u jednom sramotnih 685 eura

Konzum je protekle godine značajno poboljšao profitabilnost te je prvi put premašio granicu od dvije mlijarde eura prometa.

Prema službenim podacima Financijske agencije, Konzum je lani ostvario više od 50 milijuna eura čiste dobiti, što je čak 178 posto više nego godinu ranije. Uvjerljivo je najveći poslodavac u sektoru trgovine s više od 10.000 zaposlenih, ali plaće su i dalje vrlo skromne.

Na ljestvici Top 10 trgovačkih lanaca u Hrvatskoj protekle godine nije bilo značajnijih promjena. Jedino se NTL po prometu probio na devetu poziciju, odakle je istisnuo Trgovinu Krk.

Kad je riječ o dobiti, u vrhu je i dalje Lidl s lanjskim profitom od 60 milijuna eura, a zanimljivo je da je Konzum sad drugi. No, Lidl više nije prvi po prosječnoj neto plaći: na tu je poziciju zasjela sestrinska tvrtka iz njemačke Schwarz grupe – Kaufland.

Prihodi i dobit (mil. eura)

KONZUM | 2040 (+8,5%) | 51 (+178%)
LIDL | 1310 (+8%) | 60 (-1,4%)
SPAR | 1080 (+10%) | 3 (+281%)
PLODINE | 993 (+11,5%) | 21 (-59%)
KAUFLAND | 801,5 (+7,4%) | 20 (+47%)
STUDENAC | 738 (+15%) | – 0,7 (-)
TOMMY | 665 (+9%) | 26 (+9%)
KTC | 307 (+10,6%) | 9,1 (+47%)
NTL | 238 (+34%) | 0,9 (-82%)
TRGOVINA KRK | 184 (+4,2%) | 4,7 (-22%)

Izvor: Financijska agencija, svibanj 2025. godine

Trgovački su lanci neto plaće protekle godine dizali u rasponu od dva pa do čak 57 posto – tolika je prosječna povišica u splitskom Tommyju u kojem radnici danas primaju oko 1400 eura neto, što je čak 500 eura više nego predlani. Barem je tako objavila Financijska agencija.

Na koncu, najsramotnije plaće i dalje isplaćuje vinkovački lanac Boso u kojem oko 1350 radnika zarađuje mizernih 685 eura neto. I to je čak 20 posto više nego predlani kad je prosječna neto plaća u Bosi iznosila tek 570 eura.

Foto: RADNIČKA FRONTA

Boso ze zapravo 11. trgovački lanac po veličini u Hrvatskoj (deseta je Trgovina Krk s neto plaćom od 750 eura). No, namjerno smo ga stavili u tablicu s plaćama da mu sramota bude veća. I da radnike konačno počne plaćati poštenije.

Boso je, naime, lani uz promet od 168 milijuna eura ostvario čak šest milijuna eura neto dobiti. Po dobiti je, dakle, sedmi trgovački lanac u Hrvatskoj, a po plaćama debelo na začelju.

Neto plaće i zaposleni

KAUFLAND | 1637 eura (+16%) | 2300
LIDL | 1634 eura (+11%) | 3200
TOMMY | 1419 eura (57%) | 3180
KTC | 1233 eura (+16%) | 1260
NTL | 1085 eura (+35%) | 1280
PLODINE | 1041 euro (+7%) | 4780
STUDENAC | 1015 eura (+2%) | 5500
SPAR | 939 eura (-4%) | 4530
KONZUM | 930 eura (+12%) | 10.170
BOSO | 685 eura (+20%) | 1350

Izvor: Financijska agencija, svibanj 2025.

Objava Plaće u TOP 10 trgovačkih lanaca: u jednom sramotnih 685 eura pojavila se prvi puta na Danica.hr.